Haastige reaksie by brand | News24
Haastige reaksie by brand
Brandbestryders, die verkeersafdeling en lede van die Astonbaaise Belastingbetalersvereniging het die afgelope Dinsdag blitsig gereageer toe ’n brand agter huise in Dolphinrylaan, Astonbaai ontstaan en gedreig het. Foto:VERSKAF
BRANDBESTRYDERS, die verkeersafdeling en lede van die Astonbaaise Belastingbetalersvereniging het die afgelope Dinsdag blitsig gereageer toe ’n brand agter huise in Dolphinrylaan, Astonbaai ontstaan en gedreig het om nabygeleë eiendomme te beskadig.
Maandagmiddag reeds het ’n erge veldbrand in Para-dysstrand begin en rookwolke kon van vêr gesien word. Dinsdagmôre het die brand in Astonbaai skielik voorgekom en huise bedreig.
Louise Saayman wat ’n aktiewe rol in die welsyn van die dorpsgebied speel, het dadelik ingespring en verkeersvloei gestop. ’n Motor is naby die gebied se winkelsentrum dwars in die pad getrek en motoriste moes ompaaie na hul bestemmings volg. Ander lede was aktief saam met haar op die toneel.
Vroeër het lede van die publiek, waaronder Frik Barkhuizen en ’n ander inwoner, Peet, haastig `n brandslang in die hande gekry en aan die munisipale brandkraan oorkant die brandende area gekoppel.
’n Grasdakhuis naaste aan die brand is geteiken en die dak is deur strale water nat gehou om die gevaar van vonke hok te slaan. Hierna het ’n brandweerwa die brand agter die huise in bedwang gebring.
Barkhuizen meen die reaksietyd van die munisipaliteit was totaal onvoldoende, en dat die grootste brandge-vaar reeds verby was toe die brandweerwaens opdaag.
Volgens Ria du Toit, vroeëer ’n lid van die Dorp van Drome, het die huis langsaan die grasdakhuis aan die brand geraak en vlamme het onder die dak uitgeslaan.
Volgens Barkhuizen was Peet die held van die dag, omdat hy die brandslang moes vind en met moeite aan die munisipale brandkraan gekoppel het. Daarna is die vlamme onder beheer gebring.
Lede van die verkeersafdeling is toe ontplooi om verkeersbeheer toe te pas.
Die publiek word gevra om uit te kyk vir verdagte rondlopers wat met ’n onverskillige vuurhoutjie ernstige skade aan huise kan aanrig. Dit wil voorkom asof iemand met `n slypmasjien vonke veroorsaak het, moontlik vir die ontstaan van die brand verantwoordelik kan wees.
Volgens Barkhuizen was `n groot aantal huise in ge-vaar om aan die brand te raak.